Mette Bock (LA), 2014-03-13:
Jeg vil gerne indlede med at fastslå, at i Liberal Alliance er vi tilhængere af, at Danmark er medlem af EU, men vi ser gerne et slankere EU, som fokuserer på det, som man kan kalde for det oprindelige formål, nemlig fred, frihed og frihandel.
Derfor følger vi jo også den her diskussion, som foregår for øjeblikket, ikke bare i Danmark, men i mange EU-lande, med stor interesse.
Jeg synes, det er interessant at lytte til udenrigsministeren, der i sine indledende bemærkninger fastslår, at det jo er i Danmark, at vi fastsætter reglerne for velfærdsydelser i Danmark.
Samtidig må vi jo så konstatere, at der i hvert fald ikke er klarhed om, hvem det så er, der fastlægger kriterierne for tildeling af velfærdsydelser i Danmark.
Det er et meget godt eksempel på, at kompetencefordelingen mellem medlemslandene og EU er uklar, og et meget godt eksempel på, at EU blander sig i mere, eller at EU også rummer konventioner, forordninger eller regler, som er skabt i et samfund og i en verden, som ser markant anderledes ud end den verden, vi har i dag.
Der kan have været rigtig gode grunde til, at man fastlagde og fastsatte reglerne omkring arbejdskraftens fri bevægelighed, som vi i Liberal Alliance varmt støtter, på den måde som man gjorde i de gældende konventioner og forordninger.
Men i dag er det jo bare sådan, at vi både har fået mange flere medlemslande, som er vidt forskellige, som har vidt forskellige niveauer for velfærdsydelsernes størrelser, og at vandringen er tiltaget.
Jeg vil gerne sige, at for Liberal Alliance er det her ikke et økonomisk spørgsmål.
Det, der er det afgørende for os, og som vi ønsker den danske regering skal arbejde for, er at få ændret reglerne, så det bliver fastslået krystalklart, at kriterierne for tildeling af velfærdsydelser er et nationalt anliggende.
Det er ikke et EU-anliggende.
Derfor er det også så meget mere skuffende, at den danske regering i den grad har forholdt sig passivt i den aktuelle diskussion.
I Liberal Alliance synes vi sådan set, det er helt i orden, hvis der er nogle EU-medlemslande, som ønsker at lave en føderation eller ønsker at lave en social union.
Det synes vi ikke at vi skal forhindre dem i.
Men vi vil meget gerne have os fritaget for, at man tvinger landene til at arbejde i en retning, som ikke er rimelig i forhold til, hvordan verden ser ud i dag.
Vi mener, at hvis vi ikke får ændret på de her helt fundamentale forhold, som muligvis kræver traktatændringer, så vil vi se, at EU udvikler sig til at blive et fællesskab, hvor det primært handler om social og økonomisk udligning på tværs af landenes egne parlamenter.
Det er ikke en udvikling, vi ønsker i Liberal Alliance.
Jeg vil gerne slå fast også for at undgå misforståelser, at vi ikke bryder os om ordet velfærdsturisme.
Vi tror på, at de mennesker, som kommer til Danmark, kommer til Danmark for at arbejde, og de skal være meget velkomne.
Men vi vil gerne slå fast, at det er det danske Folketing, som skal fastsætte kriterierne for, hvornår man så har adgang til de danske velfærdsydelser.
Vi mener faktisk, at den tidligere regering har sovet i timen, og at den nuværende regering sover i timen, og vi mener i den grad, at man er ude af trit med, hvad der foregår i befolkningerne, ikke kun i Danmark, men også i en række andre EU-lande, når man fuldstændig negligerer den her diskussion med henvisning til, at sådan er reglerne, og så må det jo være sådan, og det kan ikke være anderledes.
Jo, det kan være anderledes, for politik handler netop om at fastsætte love og regler og om at reformere og ændre love og regler, hvis de ikke længere viser sig at være tidssvarende.
Hvis man kigger på det forslag til vedtagelse, som Socialdemokratiet, Det Radikale Venstre og SF har fremsat, så synes jeg også, det er utrolig vagt, at man afslutter med at sige: »I forbindelse med revisionen af forordning 883/04 om sociale sikringsordninger opfordres regeringen til at gå i dialog med Kommissionen og andre EU-lande med henblik på at sikre medlemslandenes velfærdssamfund og opstille værnsregler om økonomisk nødvendigt« – altså om økonomisk nødvendigt, så her taler vi altså ikke principielt. »
Folketinget opfordrer regeringen til at følge udviklingen og fremlægge en årlig status for udviklingen i antallet af EU/EØS-borgere, der modtager danske velfærdsydelser og dertil relaterede udgifter og indtægter.
« Det vil altså sige, at regeringens argumentation er rent økonomisk; den er ikke principiel.
Det synes vi er dybt kritisabelt, og derfor støtter vi naturligvis det forslag til vedtagelse, som V, K og Liberal Alliance står bag.